**9 тақырып. Ұзақ мерзімді активтердің есебі**

1. ***Негізгі құралдардың******экономикалық мәні және жіктемесі***

Өндіріс процесі өндіріс құралдарының қатысуымен жүзеге асырылады, олар:

1. еңбек заттары (шикізат, материалдар, сатып алынатын жартылай фабрикаттар);
2. еңбек құралдары (станоктар, машиналар) болып бөлінеді.

*Айналым құралдары бір ғана өндірістік процесте тұтынылады және өзінің құнын жаңадан жасалған өнімге толықтай көшіреді.*

*Негізгі құралдар көптеген өндіріс процестеріне қатысады, қасиеті мен нысанын сақтай отырып жанама түрде тозады, өзінің құнын жаңадан жасалған өнімге біртіндеп көшіреді.*

№16 ХҚЕС бойынша негізгі құралдар бұл еңбек құралы ретінде материалдық өндіріс саласында, сондай-ақ өндірістік емес салада (материалдық емес өндіріс саласында) ұзақ уақыт бойы (1 жылдан аса) қолданыста болатын материалдық активтер.

Негізгі құралдарға мыналар жатады: жылжымайтын мүліктер (жер учаскелері, үйлер, ғимараттар, көпжылдық өсімдіктер және жермен өте тығыз байланысты, қозғалысы олардың мақсатына зиян келтірмеуі мүмкін емес басқа объектілер), көлік құралдары, жабдықтар, аулау аспаптары, өндірістік және шаруашылық құрал-саймандар, үлкен және өнім беретін малдар, арнайы құралдар мен басқа да негізгі қорлар (кітапхана қорлары, мұражай құндылықтары, жануарлар әлемінің экспонаттары, автомобиль жолдары және т.б.).

Барлық “негізгі құралдар” өздерінің ***өндіріске қатысуына қарай*** өндірістік және өндірістік емес болып екі топқа бөлінеді.

Өндірістік негізгі құралдар деп өндірісте қызмет ететін, яғни пайдаланылатын негізгі құралдарды айтады. Оларға: өндіріске арналған үйлер, ғимараттар, өткізгіш тетіктер, құрылыс машиналары, көлік тасымалдау құралдары, әртүрлі станоктар, двигательдер, құрал-саймандар, өлшеуіш аспаптар және тағы басқалары жатқызылады.

Өндірістік емес негізгі құралдардың қатарына шаруашылықтың өндірістен басқа салаларында пайдаланылатын негізгі құралдар жатқызылады. Оларға тұрмыстық үй-жай (коммуналдық) шаруашылығында, денсаулық сақтау, әлеуметтік қамсыздандыру, білім беру және мәдениет салаларында пайдаланылатын негізгі құралдар тағыда басқа негізгі құралдар жатады.

***Халық шаруашылық салаларына және жұмыс істейтін қызметтерінің түрлеріне қарай*** барлық негізгі құралдар: өнеркәсіп, ауыл шаруашылығы, орман (тоғай) шаруашылығы, тасымалдау, байланыс, құрылыс, материалды-техникалық жабдықтау және сату-өткізу ұйымдары, қоғамдық тамақтандыру, басқару органдары, әлеуметтік сақтандыру, ғылым және білім беру, ғылыми көмек көрсету және тағыда басқа салалар бойынша топталынады.

***Негізгі құралдар кімнің меншігінде, иелігінде екендігіне қарай*** меншіктік, яғни шаруашылық субъектінің өзіне тиісті және уақытша жалға алынған болып екіге бөлінеді. Кәсіпорын уақытша жалға алған негізгі құралдарды баланс сыртындағы 001-ші “Жалға алынған негізгі құралдар”- деп аталатын шотта есептейді.

Қазіргі кезде ***пайдалану барысына қарай*** негізгі құралдар жұмыс істейтін, жұмыс істемейтін және сақтауда тұрған -деп үш топқа бөлінеді.

Жұмыс істейтіндерге өндіріс процесіндегі, яғни қолданыстағы негізгі құралдар жатады.

Жұмыс істемейтін негізгі құралдардың қатарына тоқтатылып қойылған, белгілі себептермен басқада жаққа әзірге берілмеген басы артық жабдықтар жатқызылады.

Сақтауда тұрған негізгі құралдардың қатарына келешекте, яғни алдағы уақытта тозып немесе басқада жағдайларға байланысты істен шығатын негізгі құралдардың орнына пайдалануға арналған құрал-жабдықтар жатқызылады.

Негізгі құралдардың есебі **2010-ші «Негізгі құралдар»** бөлімшесінің мынадай мүліктік активтік шоттарында жүргізіледі:

2411- Жер

2412- Ғимараттар

2413- Машиналар мен жабдықтар

2414- Көлік құралдары

2415- Компьютерлер, перифериялық қондырғылар

2416- Кеңсе жиһазы

2417- Өндірістік құрал-саймандар мен керек-жарақтар

1. ***Негізгі құралдарды бағалау және қайта бағалау***

Негізгі құралдардың есебін ұйымдастыруда оларды бағалаудың маңызы зор болып табылады. Негізгі құралдар бастапқы құнымен, баланстық құнымен, ағымдағы құнымен, қалдық (жойылу) құнымен және келісілген құнымен бағаланады.

Негізгі құралдардың ***бастапқы құны*** -ол активті салуға, сатып алуға, әкеліп жеткізуге, орнатуға кеткен (шыққан) шығындардан, сондай-ақ құрылысты салу кезінде алынған несие үшін төленетін процент (пайыз) сомалары мен бұл құралды белгілі мақсатқа пайдалану үшін жұмыс жағдайына келтірумен тікелей байланысты кез-келген шығындардың жиынтығынан тұрады.

Негізгі құралдардың ***ағымдағы құны*** -бұл шаруашылық ұйымның бүгінгі күнгі негізгі құралының нарықтық бағасы болып табылады.

Негізгі құралдардың ***баланстық құны*** - бұл шаруашылық ұйымның бухгалтерлік есебінде немесе қаржылық есеп беру ақпараттарында көрсетілген негізгі құралдардың бастапқы құнынан жинақталған тозу сомасын алып тастағандағы құны болып табылады.

Негізгі құралдардың ***қалдық (жойылу) құны*** - негізгі құралдың пайдалану мерзімі аяқталғаннан кейін оны бұзу, жоюдан алынған іске жарамды бөлшектерінің (материал, металл сынығы, отын тағыда басқа пайдалануға болатындарының) құнынан объектіні есептен шығаруға байланысты болатын келешектегі (алдағы уақыттағы) шығындарды алып тастау арқылы анықталады.

Негізгі құралдардың ***келісілген құны*** - бұл кез-келген екі жақтың, яғни негізгі құралдарды сатушымен алушыны арасындағы келісілген құн болып табылады.

Бухгалтерлік шоттарда есептелінген негізгі құралдардың бастапқы құндары тек мына жағдайларда ғана өзгертіледі:

а) Негізгі құралдардың пайдалы қызмет атқаратын мерзімін ұзартатындай немесе қысқартатындай оның жалпы жағдайына әсер ететіндей қосымша күрделі қаржы жұмсағанда (кеңейткенде, жаңартқанда, күрделі жөңдеу жүргізілгенде тағыда басқа) немесе ішінара бұзғанда, жойғанда және бөлшектегенде.

ә) Үкіметтің шешімдері бойынша негізгі құралдарды қайта бағалағанда.

Негізгі құралдарың есебі әрбір бөлек объект бойынша бүтін сомада жүргізіледі.

Уақыт өткен сайын негізгі құралды өндіруге, салуға жұмсалынатын материалдың бағасы және ол үшін қолданылатын техниканың шығыны, жұмысшылардың еңбекақысы жалпы негізгі құралды өндіру салу жағдайы белгілі бір себептермен өзгеріп отырады. Осыған байланысты негізгі құралдарды оқтын-оқтын уақыт өте қайтадан бағалап тұрады. Негізгі құралдарды қайта бағалау үкіметтің қаулысымен барлық жерде шаруашылық ұйымдарда белгілі бір күнде, мезгілде жүргізіледі.

Қайта бағалау нәтижесінде негізгі құралдардың бағасының өсуі 2410-“Негізгі құралдар” шоттының дебетіне 5320-ші “Қайта бағалауға арналған резерв” шоттының кредитіне жазылады.

1. ***Негізгі құралдардың амортизациясы мен тозуын есепке алу***

Кәсіпорындардағы пайдаланылатын негізгі құралдар өндіріс процессінде бірте-бірте тоза бастайды, яғни өзінің бастапқы қалпын өзгертіп жоғалтады. Олар белгілі бір уақыт өткеннен кейін пайдалануға жарамай қалуы да мүмкін. Негізгі құралдардың тозуын ***табиғи және сапалық тозу*** деп екіге бөліп қарастырады.

Негізгі құралдардың табиғи тозуы олардың материалдық жағынан тозуы болып табылады, яғни жұмыс істеу процесінде машиналар мен құралдардың жеке бөлшектерінің қажалып мүжілуі, үйлер мен ғимараттардың тозығы жетіп құлайтындай дәрежеге жетуі.

Негізгі құралдардың сапалық тозуы олардың толық табиғи тозуы жетпей-ақ құнсызданып, өндірістің даму процесінен кейін қалуы, яғни активтердің ғылым мен техниканың дамуының бүгінгі күнгі талаптарына сәйкес келмейтін жағдайда болуынан пайда болады (туындайды).

Негізгі құралдың ***тозуы дегеніміз*** олардың табиғи және сапалық сипаттарын жоғалтуы деп айтуға болады.

Барлық шаруашылық субъектілері қандай меншікте болса да (мемлекеттік, жеке меншік, акционерлік, тағы басқалары) өздерінің негізгі құралдарының тозу дәрежесін анықтап және оны есептеп отырады. Ескертетін жағдай негізгі құралдардың ішінде мына төменде аталған активтерге тозу дәрежесі анықталмайды және де оларға амортизация есептелінбейді:

1. жерге;
2. кітапхана қорларына;
3. фильм қорларына;
4. архитектуралық және өнер ескерткіштеріне;
5. өнімді малдарға;
6. музейлік құндылықтарға (заттарға);
7. жалпылай пайдаланылатын көлік жолдарына және т.б.

Сонымен қатар амортизациялық аударым мынандай жағдайларда есептелінбейді: Қайта құру, жаңарту (реконструкция) және техникалық қайта қорландыру (перевооружения) жұмыстарын жүргізген уақытта, сондай-ақ негізгі құралды уақытша тоқтатып қойған мерзімде.

Негізгі құралдардың тозуын есепке алу үшін **2420 - негізгі құралдардың амортизациясы және құнсыздануы** бөлімшенің пассивтік шоттары қолданылады, онда мынадай жинақтамалы шоттар бар:

2421- Ғимараттардың тозуы

2422- Ғимараттардың құнсыздануы

2423- Машиналар мен жабдықтардың тозуы

2424- Машиналар мен жабдықтардың құнсыздануы

2425- Көлік құралдарының тозуы

2426- Көлік құралдарының құнсыздануы

2427- Компьютерлер мен перифериялық қондырғылардың тозуы

2428- Кеңсе жиһазының тозуы

2429- Өндірістік құрал-саймандар мен керек-жарақтардың тозуы

Негізгі құралдар өндіріс процесінде пайдаланылған кезде бірте-бірте тозуына байланысты құндарын өздерінің көмегімен өндіріліп шығарылатын, жаңадан жасалған өнімдерге біртіндеп ауыстырып отырады. Бұл процесс **“амортизация”** -деп аталады. Амортизация сөзі латын тілінен аударғанда *“өтеу”* -деген мағынаны білдіреді. Амортизация белгіленген бір мөлшерде өнімнің өзіндік құнына қосылып отырылады. Ал мұны ***амортизациялық аударым*** деп атайды. Амортизациялық аударым әрбір өнімнің өзіндік құнына кіріп, ал өнім сатылған кезде қайтарылып отырылады, яғни негізгі құралдардың тозуына байланысты құнының кемуі амортизациялық аударым жасау арқылы қайтарылады.

***Амортизациялық аударым мөлшері*** дегеніміз негізгі құралдардың бастапқы құнынан белгіленген процентпен есептелініп шығарылған бір жылдық амортизациялық аударым сомасы.

Кәсіпорындарда негізгі құралдаға ай бойы есептелінген амортизациялық аударым сомасы ай сайын өндірілген өнімнің, істелінген жұмыстар мен көрсетілген қызметтердің өзіндік құнына қосылады.

Маусыммен жұмыс істейтін шаруашылық ұйымдарда негізгі құралдарға жыл бойы есептелінген амортизациялық аударым сомасы жыл соңында кәсіпорынның жыл бойы өндірген өнімдері мен көрсетілген қызметтерінің өзіндік құнына кіргізіледі.

Кәсіпорындарда жаңадан келіп түскен, кіріске алынған негізгі құралдарға амортизациялық аударым келесі айдың бірінен бастап есептелінеді. Ал ұйымның балансынан есептен шығарылған негізгі құралдарға келесі айдың бірінен бастап амортизациялық аударым есептелмейді.

***Негізгі құралдарға амортизациялық аударым есептеу үшін мынандай әдістер қолданылады:***

1. Құнды бірқалыпты (тура жолды) есептен шығару әдісі.
2. Құнды орындалған жұмыстың (өндірілген өнімнің) көлеміне тепе-тең мөлшерде есептен шығару әдісі (өндірістік әдіс).
3. Жылдамдатып есептен шығару әдістері:

а) сандардың жиынтығы бойынша құнын есептен шығару (кумулятивтік әдіс) әдісі;

б) қалдық құнының кемуі (қалдықты азайту) әдісі.

**4. Материалдық емес активтер және олардың сыныпталуы мен бағалануы**

*Материалдық емес активтер* (МЕА) - бұл табиғи қалпы жоқ, ұзақ мерзімге (1 жылдан жоғары) өндіріске немесе тауар (жұмыс, қызмет сату), әкімшілік мақсатқа, жалға беруге, жарғылық капиталға үлеске салуға болатын ұйымның меншігіндегі пайдаланудың нәтижесінде экономикалық тиімділік әкелу күтілетін сезілмейтін құндылыққа ие әр түрлі бағыт бойынша жеке шығысқа шығаруға болатын активтер.

МЕА 4 топқа жіктеледі:

* Өндіріспен байланысты МЕА
* Коммерциялық қызметпен байланысты
* Пайдалану құқығымен байланысты
* Басқа да деп топтап мынадай 2 сыныпқа бөлеміз:

1. Айырбастауға болатын
2. Айырбастауға болмайтын

*Айырбастауға болатын МЕА* – ұйымның басқа активтеріне тәуелді емес, өз бетімен тіршілік ететін және жеке сатуға болатын МЕА (патенттер, авторлық құқық, сауда маркілері мен сауда атауы және т.б.)

*Айырбастауға жатпайтын* бірыңғай сәйкестендірілген МЕА.

Кейбір айырбастауға жатпайтын МЕА мынандай 2 сипатқа ие:

1. Олар ұзақ мерзімді аванстық төлем болып табылады
2. Оларды басқа жаққа сату мүмкін болғанымен иелік етушіге ешқандай да құқық бермейді. Бұндай МЕА-ге гудвилл, ұйымдастыру шығындары жатады.

МЕА қаржылық есептіліктің халықаралық №38 «Материалдық емес активтер есебі» атты стандартына сәйкес келесі бағалар түрлері бойынша есепке алынады:

***Бастапқы құн*** – бұл МЕА-ді құру немесе алу кезінде ақшалай немесе оның эквивалентімен төленетін немесе ағымдағы бағадағы немесе басқа да компенсациялардың құны. МЕА-дің бастапқы құнының өлшемі, бұл материалдық емес активтің сырттан сатып алынатынына немесе ұйымның өзімен құрылатынына байланысты.

МЕА ұйымды сатып алу, біріктіру нәтижесінде, мемлекеттік субсидия, айырбастау есебінен алынады.

Ақша және оның эквивалентімен сатып алу нәтижесінде алынатын МЕА-дің бастапқы құны, ұйымды сатып алуға кететін нақты шығындардың соммасы (төленген өтелмейтін салықтар мен алымдарды және МЕА-ді пайдалануына дайын түріне әкелуімен байланысты шығындарды қоса) ретінде мойындалады.

Ұйымды біріктіру нәтижесінде алынатын МЕА-дің бастапқы құны сату құны бойынша мойындалады.

***Сату құны*** – бұл келісімді жүргізуге дайын және хабардар тәуелсіз жақтардың арасында айырбастауы мүмкін МЕА-дің құны. Егер біріктірілген ұйымның бөлігі ретінде алынатын МЕА-дің сату құнын шынайы анықтау мүмкін болмаса, онда актив бөлек материалдық емес актив болып мойындалмайды, алайда гудвиллдің ішіне кіреді.

Мемлекеттен тегін, номиналды құны, немесе мемлекеттік субсидия есебінен алынатын МЕА-дің бастапқы құны шыңайы болып табылатын сату құны бойынша мойындалады (егер ол осы материалдық емес активтің түрі активті нарық есебінен анықталса). Осы материалдық емес активтің активті нарығы жоқ болған жағдайда, олардың бастапқы құны нолдік немесе номиналды құны немесе материалдық емес активті пайдалануына дайын түріне әкелуімен байланысты нақты шығындардың соммасы ретінде мойындалады.

Ұқсас емес активке айырбастау нәтижесінде алынатын материалдық емес активтің бастапқы құны алынатын немесе төленетін ақша соммасына түзетілетін айырбас негізінде алынатын активтің сату құны бойынша мойындалады. Ұқсас активке айырбастау нәтижесінде алынатын МЕА-дің бастапқы құны активті құру және дайындауға кететін нақты тікелей шығындар және үстеме шығындар соммасы бойынша мойындалады.

МЕА-дің жойылу құны нолге тең болып есептеледі, егер:

* пайдалы қызмет ету мерзімінің соңында, оны сатып алу туралы үшінші жақтан келісім жоқ болса;
* осы материалдық емес актив үшін активті нарық жоқ болса.

МЕА-дің бухгалтерлік есебі келесіні қамтамасыз ету керек:

* олардың келіп түсуімен, орын ауыстырумен немесе шығысталуымен байланысты есепте барлық өзгерістерді көрсету және құжатты дұрыс және уақтылы рәсімдеу;
* МЕА-дің әр бір объектісінің рационалды пайдалануына және сақталуына бақылау жасау;
* есепте МЕА-дің амортизация соммасын уақтылы және дұрыс есептеу мен көрсету;
* МЕА-ді сату және басқа да шығысталу нәтижесін есепте нақты көрсету;
* МЕА-дің уақтылы және толық түгендеу жүргізу және оның нәтижесін есепте көрсету.